Document ID: 32012R1220

A TANÁCS 1220/2012/EU RENDELETE
(2012. december 3.)
az uniós feldolgozók egyes halászati termékekkel való ellátásának 2013 és 2015 közötti időszakra történő biztosítását szolgáló kereskedelmi vonatkozású intézkedésekről, valamint a 104/2000/EK és az 1344/2011/EU rendelet módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 31. cikkére,
tekintettel az Európai Bizottság javaslatára,
mivel:
(1)
Az Európai Unió egyes halászati termékekkel való ellátása jelenleg a harmadik országokból történő behozataltól függ. Halászati termékek tekintetében az Európai Unió importfüggősége emelkedett az elmúlt 15 évben. Az Unió önellátó képessége 57 %-ról 38 %-ra csökkent. A halászati termékek uniós előállításának veszélyeztetését elkerülendő, és az uniós feldolgozóipar megfelelő ellátásának biztosítása végett számos termék vámját indokolt részlegesen vagy teljesen felfüggeszteni a kellő mennyiséget képviselő vámkontingenseken belül. Az uniós termelők egyenlő versenyfeltételeinek biztosítása érdekében az Európai Unió piacán forgalomban lévő egyedi halászati termékek érzékeny jellegét is figyelembe kell venni.
(2)
Az 1062/2009/EK rendelettel (1) a Tanács megnyitotta és rendelkezett egyes halászati termékek esetében autonóm közösségi vámkontingensek kezeléséről a 2010 és 2012 közötti időszakra vonatkozóan. Tekintettel arra, hogy az említett rendelet 2012. december 31-én hatályát veszti, fontos biztosítani, hogy az abban foglalt vonatkozó szabályok a 2013 és 2015 közötti időszakban is alkalmazásra kerüljenek.
(3)
A közös halászati politika reformjának keretében jelenleg is zajlik a halászati és akvakultúra-termékek piacának közös szervezéséről szóló, 1999. december 17-i 104/2000/EK tanácsi rendelet (2) felülvizsgálata. Az említett rendelet bizonyos halászati termékek esetében a vámtarifa felfüggesztéséről rendelkezik. A rendszer koherensebbé tétele és a halászati termékekre vonatkozó uniós autonóm kedvezményekre vonatkozó eljárások egyszerűsítése érdekében e felfüggesztések helyettesítésére több autonóm vámkontingenst kell létrehozni, és a 104/2000/EK rendeletet ennek megfelelően módosítani kell. A célból, hogy az Unió megfelelően el legyen látva halászati nyersanyagokkal, a behozatal kiszámíthatósága és folytonossága érdekében gondoskodni kell arról, hogy az új autonóm vámkontingensek mennyisége megfelelő legyen.
(4)
Az egyes mezőgazdasági, halászati és ipari termékek tekintetében a közös vámtarifában rögzített autonóm vámtételek felfüggesztéséről szóló, 2011. december 19-i 1344/2011/EU tanácsi rendelet (3) halászati termékek korlátozott számú vámfelfüggesztéséről rendelkezik. A rendszer koherensebbé tétele és a halászati termékekre vonatkozó uniós autonóm kedvezményekre vonatkozó eljárások egyszerűsítése érdekében e felfüggesztések helyettesítésére több autonóm vámkontingenst kell létrehozni. Következésképpen az 1344/2011/EU rendeletet ennek megfelelően módosítani kell. A célból, hogy az Unió megfelelően el legyen látva halászati nyersanyagokkal, a behozatal kiszámíthatósága és folytonossága érdekében gondoskodni kell arról, hogy az új autonóm vámkontingensek mennyisége megfelelő legyen.
(5)
Fontos a folyamatos növekedés és beruházások lehetővé tétele céljából a halfeldolgozó-ipar halászatinyersanyag-ellátásának biztosítása és különösen az arra való felkészítése, hogy ellátási zavarok nélkül alkalmazkodni tudjon a vámfelfüggesztések vámkontingensekké alakításához. Ezért bizonyos olyan halászati termékek tekintetében, amelyekre ez idáig vámfelfüggesztéseket alkalmaztak, helyénvaló olyan rendszert előirányozni, amely bizonyos feltételek fennállása esetén automatikusan növeli az alkalmazandó vámkontingenseket.
(6)
Az e rendeletben előírt vámkontingensekhez valamennyi uniós importőr számára egyenlő és állandó hozzáférést kell biztosítani, továbbá a kontingensekre megállapított vámtételeket a vámkontingensek kimerítéséig megszakítás nélkül kell alkalmazni az érintett termékek valamennyi tagállamba történő minden behozatalára.
(7)
A vámkontingensek közös kezelésének hatékonysága érdekében a tagállamok számára engedélyezni kell, hogy a kontingens mennyiségéből levonják a tényleges behozataluknak megfelelő szükséges mennyiségeket. A kezelés e módszere szoros együttműködést tesz szükségessé a tagállamok és a Bizottság között, ezért a Bizottságnak képesnek kell lennie arra, hogy nyomon kövesse a kontingensek felhasználásának mértékét, valamint hogy erről megfelelően tájékoztassa a tagállamokat.
(8)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (4) rendelkezik a vámkontingens-kezelési rendszerről, amely a szabad forgalomba bocsátási nyilatkozatok elfogadása időpontjának időrendi sorrendjét követi. Az e rendelettel megnyitott vámkontingenseket a Bizottság és a tagállamok kezelik a fenti rendszerrel összhangban,
ELFOGADTA EZT A RENDELETET:
1. cikk
A mellékletben felsorolt termékekre kivetett behozatali vámokat a vámkontingenseken belül, a megadott vámtételek mellett fel kell függeszteni a mellékletben jelzett időszakokra és mennyiségekre.
2. cikk
Az 1. cikkben említett vámkontingenseket a 2454/93/EGK rendelet 308a. és 308b. cikkével, valamint 308c. cikkének (1) bekezdésével összhangban kell kezelni.
3. cikk
(1) A Bizottság indokolatlan késedelem nélkül megvizsgálja, hogy az érintett naptári év szeptember 30-ig a melléklettel összhangban az e cikk által érintett halászati termék esetében az éves vámkontingens 80 %-át felhasználták-e. Amennyiben igen, akkor a mellékletben meghatározott éves vámkontingens automatikusan növekszik 20 %-kal. Az adott halászati termék tekintetében az érintett naptári év vonatkozásában a megnövelt éves vámkontingenst kell az alkalmazandó vámkontingensnek tekinteni.
(2) Legalább egy tagállam kérelmére és az (1) bekezdés sérelme nélkül, a Bizottság megvizsgálja, hogy a melléklettel összhangban az e cikk által érintett halászati termék esetében az érintett naptári év szeptember 30-át megelőzően az éves vámkontingens 80 %-át felhasználták-e. Amennyiben igen, akkor az (1) bekezdést kell alkalmazni kell.
(3) A Bizottság indokolatlan késedelem nélkül tájékoztatja a tagállamokat az (1) vagy a (2) bekezdésben meghatározott feltételek teljesüléséről, és az új alkalmazandó vámkontingenssel kapcsolatos információt közzéteszi az Európai Unió Hivatalos Lapjának C sorozatában.
(4) Az (1) bekezdés szerint megnövelt vámkontingens esetében az érintett naptári év vonatkozásában további növelés már nem alkalmazható.
4. cikk
A Bizottság és a tagállami vámhatóságok szorosan együttműködnek e rendelet alkalmazásának megfelelő kezelése és ellenőrzése érdekében.
5. cikk
(1) A 104/2000/EK rendelet 28. cikke és VI. melléklete hatályát veszti.
(2) Az 1344/2011/EU rendelet mellékletében a 0302899030, 0302900095, 0303909091, 0305200011, 0305200030, 1604110020, 1604320010, 1605100011 és 1605100019 TARIC-kód alá tartozó halászati termékekre vonatkozó bejegyzéseket el kell hagyni.
6. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2013. január 1-jétől2015. december 31-ig kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. december 3-án.

Labels: 3
17
6